Take on Me

רקע

פול וואקטר ומאגנה פיורהולמן החלו את הקריירה המוזיקלית שלהם כאשר ניגנו ביחד בלהקה בשם "Bridges" יחד עם ויגו בונדי (Viggo Bondi) ואויסטיין ייבנורד (Øystein Jevanord). בשנת 1981 הלהקה הפיקה את התקליט Fakkeltog (בתרגום חופשי: מצעד הלפידים). זמן קצר לאחר מכן, הלהקה התפרקה. וואקטר ופיורהולמן עברו בעקבות כך ללונדון על מנת לנסות את מזלם בתעשיית המוזיקה הבריטית, אף על פי כן לאחר שישה חודשים בלונדון הם החליטו לחזור לנורווגיה. וואקטר ופיורהולמן החליטו לנסות ולהוביל לכך שהם יקימו להקה חדשה כאשר מורטן הארקט יצטרף אליהם כסולן הלהקה. באותו העת הארקט שר בלהקה בשם "Souldier Blue", אך משום שהוא הרגיש שלהקתו הגיעה למבוי סתום, הוא החליט לקבל את ההצעה של וואקטר ופיורהולמן ולהצטרף ללהקה החדשה. במשך ששת החודשים הבאים הלהקה כתבה יחד שירים רבים והחלה להפיק קלטות דמו שונות, בהם קלטת דמו לשיר "Lesson One" – השיר שלימים יהפוך לסינגל "Take On Me". בינואר 1983 השלישייה חזרה ללונדון והחלה לנסות להשיג חוזה הקלטות.

הקלטה והפקה

הלהקה עברה לדירה בלונדון והחלה ליצור קשר עם חברות תקליטים מקומיות שונות. לאחר מספר פגישות שונות הלהקה חתמה על חוזה עם חברת התקליטים Lionheart. בהמשך חברי הלהקה חזרו לנורווגיה, במטרה להרוויח קצת כסף. כאשר חברי הלהקה חזרו שוב ללונדון הם החליטו לעזוב את חברת התקליטים Lionheart. במקביל הלהקה החלה להקליט קלטות דמו חדשות באולפן ההקלטות של המוזיקאי והמפיק המוזיקלי ג'ון ראדקליף. הלהקה חתמה על חוזה עם ראדקליף, אשר בעקבות כך הציג אותם למנהל שלו טרי סלייטר. בתקופה הזו הלהקה הצליחה להקליט מספר שירים חדשים, ובהם הגרסה הראשונה של השיר "Take on Me". בהמשך סלייטר הצליח להשיג עבור הלהקה חוזה עם חברת התקליטים Warner Bros. Records.
בהמשך הלהקה נפגשה עם טוני מנספילד, מומחה במחשוב סינתיסייזרים אשר שילב את הקלטות הדמו של הלהקה עם צליל כלי הנגינה האלקטרוניים. אף על פי כן, משום שחברי הלהקה לא היו מרוצים מהתוצאה האלבום עבר רמיקס נוסף. בעקבות כך הלהקה מיהרה לשחרר את הגרסה הראשונה של סינגל "Take On Me" כסינגל בבריטניה, אך הוא לא זכה להצלחה רבה. אף על פי כן, לאחר מכן הוחלט במשרדים הראשיים של חברת Warner Bros. Records שבארצות הברית כן להשקיע בלהקה ולאפשר ללהקה להקליט מחדש את השיר. טרי סלייטר שיכנע את אלן טארניי להקליט את הגרסה המחודשת של השיר. בעקבות כך, לאחר שהשיר הוקלט מחדש הוא פורסם בשנית בבריטניה, אף על פי כן גם בפעם השנייה הסינגל לא זכה להצלחה.
בינתיים, בארצות הברית חברת Warner Bros. Records החליטה לשים את הלהקה בעדיפות גבוהה כאשר הם החליטו להשקיע כסף רב בוידאו קליפ חדשני לסינגל "Take on Me" אשר נוצר על בסיס הגרסה שהפיק אלן טארניי. הסינגל שוחרר כעת בארצות הברית, חודש אחד לאחר שהווידאו קליפ שוחרר, ובעקבות כן הקליפ נכנס מייד למצעד הבילבורד הוט 100.

קומפוזיציה

פרק זה לוקה בחסר. אנא תרמו לוויקיפדיה והשלימו אותו.  
"Take On Me" הוא שיר סינת'פופ שמשלב נגינה של גיטרות אקוסטיות, קלידים, וסינתיסייזרים. השיר מנוגן במקצב מהיר יחסית של 170 פעימות לדקה.

הווידאו קליפ

לשיר הופקו שני וידאו קליפים. ברקע הווידאו קליפ הראשון הושמעה הגרסה הראשונה של השיר משנת 1984, אשר הייתה שונה במעט מן הגרסה המוכרת. וידאו קליפ זה הציג את הלהקה מבצעת את השיר על רקע כחול, כשמדי פעם נראית מתעמלת קרקע המבצעת גלגולים.
הווידאו קליפ השני בוים על ידי סטיב בארון וצולם בבית הקפה "Kim's Café" שבלונדון במהלך שנת 1985. נעשה בו שימוש בטכניקה מיוחדת המכונה "Rotoscoping" ומשלבת בין הנפשה ללייב אקשן. בסביבות 3,000 פריימים עובדו מחדש במסגרת טכניקת ה-Rotoscoping על מנת שייראו כאילו צוירו בעיפרון – תהליך אשר ארך 16 שבועות.
הנושא המרכזי של הווידאו קליפ השני הוא סיפור פנטזיה רומנטי. הקליפ נפתח עם רצף איורי קומיקס המציג מרוץ אופנועים שגיבורו מגולם על ידי מורטן הארקט (סולן א-הא). הקליפ עובר לצילום רגיל של בית קפה, ובו בחורה (השחקנית באנטי ביילי) המעיינת בחוברת קומיקס שאיורים ממנה הוצגו קודם, בשעה שמלצרית מגישה לה ספל קפה וחשבון. הבחורה ממשיכה לעיין בקומיקס, רואה כי הגיבור ניצח במירוץ, ומבחינה כי דמותו נעה בתוך הריבוע המציג את פתיחת בקבוק השמפניה שלאחר הזכייה, וכי הוא מביט בה. היא הופכת את הדף ונדהמת לגלות שהגיבור ממשיך להביט בה ואף קורץ לה, ורגע לאחר מכן מושטת ידו המצוירת מתוך הקומיקס ומזמינה אותה פנימה. יתר יושבי בית הקפה אינם מבחינים במתרחש.
הבחורה נכנסת לקומיקס והגיבור שר לה ומציג בפניה את עולמו. בשלב זה יש מעבר בין איורים לצילומים רגילים של הבחורה ושל שלושת חברי א-הא המבצעים את השיר.
בינתיים במסעדה, המלצרית חוזרת לשולחן של הבחורה ומגלה שהיא כבר לא נמצאת. המלצרית, אשר סבורה שהבחורה עזבה את בית הקפה בלי לשלם את החשבון, מקמטת בכעס את חוברת הקומיקס וזורקת אותה לפח האשפה.
בחזרה לקומיקס - שני אופנוענים שהפסידו במרוץ תוקפים את הגיבור ומנסים להכותו במפתח צינורות. הארקט חובט בפניו של אחד מהם ונסוג עם הבחורה דרך מסדרונות ומעברים. לאחר שהזוג מגיע למבוי סתום, קורע הארקט חור ב"קיר" המאויר על מנת שהבחורה תוכל לברוח חזרה לעולמה. כעת גם הגיבור מניף מפתח צינורות נגד תוקפיו. הבחורה חוזרת לעולם המציאות ומוצאת את עצמה מוטלת ליד פח האשפה אליו הושלכה חוברת הקומיקס, שעה שבאי בית הקפה והמלצרית מתבוננים בה בפליאה.
הבחורה מוציאה את ספר הקומיקס מהאשפה ורצה עמו לביתה, שם היא מחליקה בידיה את הדפים המקומטים כדי לגלות מה עלה בגורלו של הגיבור, ומגלה איור שלו מוטל דומם על גבו לאחר הקרב עם תוקפיו. עצובה, היא מסיטה את מבטה, ורגע אחר כך הגיבור מתעורר ונראה בחלק אחר של הקומיקס כשהוא מכה על גבולות האזור בו הוא לכוד. הבחורה מסתובבת ורואה את הגיבור (הארקט, לעיתים רגיל ולעיתים מאויר) מכה בגופו על קירות המסדרות המוביל לחדרה ומנסה "להיחלץ מהיותו מאויר". לבסוף, לאחר שהוא נופל ומכה על הרצפה, מצליח הגיבור להפוך לאדם אמיתי ומחייך אל הבחורה, אשר מתחילה לרוץ לכיוונו.
הווידאו קליפ זכה ב-6 קטגוריות שונות בטקס פרסי ה-VMA לשנת 1986.

גרסאות כיסוי בולטות

לאורך השנים הוקלטו גרסאות כיסוי שונות לשיר, כאשר בין המבצעים הבולטים ביותר היו A1, ו-Reel Big Fish.
ב-2008 בוצע לווידאו קליפ, קליפ מילולי (הראשון בשיטה זו).
בתחילת 2019, הוציאה להקת ויזר גרסת כיסוי לקליפ. את הקליפ שנערך בסגנון שנות ה-80 מוביל פין וולפהארד, כוכב הסדרה דברים מוזרים.